**РЕЦЕНЗИЯ**

на дисертационен труд за присъждане на образователната и научна степен „доктор”,

разработен в Софийски университет „Св. Климент Охридски”, Исторически факултет

Катедра „Етнология”

**Научна област**: 3. Социални, стопански и правни науки,

**Професионално направление**: 3.1. Социология, антропология и науки за културата

**Автор**: Надежда Йорданова Жечкова,

|  |
| --- |
| **Тема**: Политическа култура на българските турци (края на ХХ и началото на ХХІ век)  |

1. **Данни за докторантката**

Надежда Йорданова Жечкова е завършила две бакалавърски степени: бакалавър по История (2008-2012 г.) и бакалавър по Етнология (2010 – 2015 г.) в Исторически факултет на СУ „Св. Климент Охридски“. През 2013 година защитава магистърска теза на тема „Реинтеграция на завърналите се от „Голямата екскурзия” български турци в началото на 90-те години на ХХ век“ в магистърска програма „Етнология и културна антропология“.

1. **Данни за процедурата**

Надежда Жечкова е зачислена в редовна форма на докторантура към катедра Етнология, Исторически факултет на СУ „Св. Климент Охридски“ (заповед РД 20-244 от 30.01.2014 година). Отчислена е с право на защита с ректорска заповед РД 20-1729 от 13.11.2017 г., на базата на решение на Факултетния съвет на Исторически факултет от 31.10.2017 г. (протокол №2) и доклад от Декана (вх. № 70-02-689/09.11.2017 г.).

Докторантката е положила отлично и в срок предвидените в индивидуалния учебен план изпити. Дисертационният труд е обсъден на разширено заседание на катедра „Етнология“ към Исторически факултет на СУ „Св. Климент Охридски“ на 15.01.2018 година и е насочен за защита пред специализирано научно жури по научна специалност 3.1 „Социология, антропология и науки за културата“.

 При придвижването и реализацията на цялата процедура до насочването на труда за публична защита не са допуснати нарушения и са спазени всички законови изисквания. На базата на представените документи има всички основания да се заключи, че процедурата по обявяването и провеждането на конкурса, както и изпълнението на индивидуалния учебен план са осъществени в пълно съответствие със Закона за развитието на академичния състав в Република България, Правилника за неговото приложение, както и с вътрешния Правилник за условията и реда за придобиване на научни степени и заемане на академични длъжности в СУ „Св. Климент Охридски“. Даденият по-нататъшен ход на процедурата изцяло отговаря на изискванията на посочените нормативни актове.

1. **Данни за доктората и автореферата**

Докторатът се състои от увод, три глави, заключение, библиография и списък с цитирани информатори (207 страници). Той е плод на многогодишен системен труд за регистриране и анализ на емпиричен етноложки материал, разположен в полето на Политическата антропология. Още изборът на изследователския обект прави темата дисертабилна и приносна, напълно в традициите на школата по Политическа антропология, създадена в катедра „Етнология“ на СУ „Св. Климент Охридски“. Изпреварващо ще подчертая необходимостта този труд да бъде публикуван.

Структурата на дисертационния труд е съобразена с поставената цел и съответните й задачи.

В **Увода** е поставена ясно и прецизно целта на дисертационния труд, формулирани са задачите, които трябва да бъдат изпълнени за постигането й. Добре обосновано са очертани широките хронологични рамки на изследването, за да се представи контекста, в който се заражда и оформя политическата култура на българските турци.

Основните методи за събиране на емпирична информация са в полето на Етнологията. Коректно е представена методиката на събиране на емпирична етноложка информация. Става ясно, че е извършена продължителна (7 г.) теренна работа с включване на целия набор от класически етноложки методи за събиране на материали. Подробно са представени терените и останалите изследователи, участници в конкретните проекти. Приветствам този подход и съдържащата се в него благодарност за съвместната работа с колегите. Коментирани са възможностите на полуструктурираните интервюта и неформалните разговори поради деликатността на засяганите въпроси с хора, които са били подложени на продължителен, сериозен политически натиск.

Подробно и коректно е представен профилът на информаторите, подбрани чрез аналитично изработена мрежа от показатели. Много е важно да се подчертае, че сред интервюираните и събеседниците попадат както обикновени хора, така и политически активисти. Докторантката е съумяла да запази добър баланс и да търси широк кръг от информатори в различни социални, възрастови, полови, религиозни и пр. групи. По този начин Надежда Жечкова се е предпазила от модното и напълно непродуктивно увлечение да се представя единствено гледната точка на политическите активисти като валидна за цялата изследвана група [[1]](#footnote-1).

Интердисциплинарният характер на изследването налага използването на разнообразни извори (архивни документи, статистически данни, публикувани и непубликувани резултати от избори). Докторантката прецизно посочва привлечените извори и обосновава потребността от анализа им. Историографският преглед показва задълбочено познаване на съществуващите изследвания, публикувани от български и чужди автори, свързани с различни аспекти от културата (с акцент върху политическата) на изследваните групи. Както е прието напоследък, Уводът завършва с оценка на актуалността и перспективността на темата на изследване.

В **Първа глава** е направен подробен критичен анализ на терминологичния апарат и теоретичните достижения в изследването на политическата култура. Докторантката прецизно представя всички термини, с които работи, за да избегне зачестилото им напоследък хаотично използване.

Докторант Жечкова е проследила концепциите на различните теоретични школи; дългосрочните дебати за генезиса на политическата култура и свързаните с нея институции; коментирала е слабите и силни страни на водещите теории; представила е подробно българските достижения в политическата антропология.

Много зряла е частта, която представя аспектите на политическата култура на конкретна малцинствена общност в контекста на това, което може да се назове национална политическа култура. Тук важно е твърдението, че „… *невинаги етническата идентичност, произтичаща от културни, религиозни и/или езикови различия, води до разграничение в политическата сфера и политическото участие*“ (стр. 34-35).

Политическата култура не може да се мисли без паметта, спомнянето и забравата. Това е особено важно за група, която е развила травматична колективна памет, поддържана с особено рвение от политиците като доказано ефикасен политически инструмент. Следвайки логиката на предходните параграфи, докторантката стегнато, прецизно и критично представя много експлоатираните през този век теории за паметта.

Последният параграф се фокусира върху прилагането на теоретичните модели върху конкретната изследвана малцинствена в етническо и религиозно отношение група.

Във **Втора глава** е представена изследваната група във времето (1878 – 1989 г.). Водещ е анализът на политиката на националната държава към малцинството, което сменя своя статут с Освобождението. Оформянето на политиката в различните подпериоди е анализирано на фона на световните процеси, в които България е неизменен участник (мирни договори, войни, оформяне на блокове, междудържавни отношения с динамичната, особено в първата половина на ХХ век Турция). Очертано е политическото представителство на българските турци, както и тяхното участие в изпълнителната власт. Отделен параграф е посветен на т. нар. „възродителен процес“ – проведената комунистическа агресивна асимилационна политика спрямо турското население, която без съмнение има решаваща роля за формирането на съвременната му политическа култура. Проследени са формите на съпротива и оформянето на политически ангажирано ядро, което след 1989 година ще се стреми да влезе в националната политика и да формира нова политическа култура сред турското и изобщо – мюсюлманското население. В тази глава докторантката демонстрира отлично познаване на публикуваните изследвания, привлича непубликуван или слабо известен архивен материал и коректно използва емпиричните етноложки данни, които е събрала лично.

**Трета глава** е фокусирана върху конкретния анализ на политическата култура на българските турци, такава, каквато я представят емпиричните етноложки материали. Представени са факторите за формирането й със специален акцент върху процеса на демократизация след 1989 година. Представена и анализирана е многопластовата памет за социализма. Анализирани са отделните аспекти на политическата култура, сред които въпросът за харизматичното лидерство. Участието в избори е анализирано като проявление на политическия етнокултурен модел. Особено приносен е параграфът, в който са анализирани значенията на Турция (като символна родина) и исляма (като маркер на идентичността и наследена религиозна система) за функционирането на политическата култура на българските турци. Обективно и безпристрастно е очартана ролята на Движението за права и свободи в политическия живот след 1990 година, като проявление на процеса на превръщане на малцинствената група от обект в субект на политиката. Богатият емпиричен материал дава възможност докторантката да представи нюансирано разглежданите въпроси и да достигне до ценни изводи.

 В **Заключението** е представена постигнатата цел на изследването. Приемам всички тези на докторант Надежда Йорданова Жечкова.

Българската академична традиция изисква теренният материал да бъде архивиран. Вероятно докторантката е пропуснала да посочи къде е архивиран материалът й.

Стандартите за получаване на научна и образователна степен „доктор“ изискват текстът да бъде написан на добър, академичен български език. Докторантката показва отлично владеене на терминологичния апарат на български език и майсторско владеене на фразата. Редно е за бъдещата публикация да коригира редките, но срещащи се правописни грешки.

1. **Научни приноси**

Приемам като коректни и адекватни научните приноси на докторантката, представени в автореферата.

1. **Публикации и участия в научни форуми**

Докторантката отчита четири публикувани статии и една, предадена за печат. Две от статиите са написани на немски и английски език. Всички представени статии са свързани с темата на дисертацията и съдържат приносни елементи. Това напълно отговаря на изискванията на Закона и Правилника.

Докторантката отчита шест участия в национални и международни научни форуми. Заслужава внимание участието й в Международната интердисциплинарна конференция „Културен трансфер и българска идентичност”, гр. Виена, Австрия, с доклад на тема: „Между носталгията по социализма и свободния достъп до европейския пазар на труда. (Аспекти от политическата култура на българските турци в началото на ХХI век)“. Темите, които е разработила са свързани с дисертационния труд. Представянето на проблематиката пред авторитетни академични форуми и съответните дискусии са допринесли за обогатяването на научния инструментариум и задълбочаването на изследователските й умения.

1. **Заключение**

Изхождайки от обективните изисквания, предявявани към дисертационни трудове за получаване на образователната и научна степен “доктор”, както и вземайки предвид достоинствата на българската школа в областта на политическата антропология, намирам, че представеният труд „Политическа култура на българските турци (края на ХХ и началото на ХХІ век)” отговаря на всички условия.Затова давам положителна рецензия и предлагам на уважаемото Научно жури да присъди образователната и научна степен „доктор“ на Надежда Йорданова Жечкова.

18.03.2018 г.

Проф. днк. Маргарита Карамихова

1. Виж например: Ина Мерджанова 2016. Мюсюлманските общности на Балканите. Критика и хуманизъм. [↑](#footnote-ref-1)